參寥上人初得智果院會者十六人分韵賦詩軾得心字
作者：蘇軾
朝代：宋

paragraphs: 漲水返舊壑，飛雲思故岑。
念君忘家客，亦有懷歸心。
三間得幽寂，數步藏清深。
攢金盧橘塢，散火楊梅林。
茶筍盡禪味，松杉真法音。
雲崖有淺井，玉醴常半尋。
遂名參寥泉，可濯幽人襟。
相携橫嶺上，未覺衰年侵。
一眼吞江湖，萬象涵古今。
願君更小築，歲晚解我簪。